SET เปิดเช้ารูด 8 จุดหลุด 1,600 ตามตลาดฯตปท. จับตาแนวรับถัดไป 1,580 จุด
SET เปิดเช้ารูด 8 จุดหลุด 1,600 ตามตลาดฯตปท. จับตาแนวรับถัดไป 1,580 จุด
SET เปิดเช้ารูด 8 จุดหลุด 1,600 ตามตลาดฯตปท. จับตาแนวรับถัดไป 1,580 จุด
20 พ.ย. 2562

ผู้สื่อข่าวรายงานว่า ดัชนีตลาดหุ้นไทย ณ เวลา 10.02 น. อยู่ที่ระดับ 1,598.78 จุด ลบ 8.47 จุด หรือ 0.53% ด้วยมูลค่าการซื้อขาย 2.92 พันล้านบาท
ด้านนายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยเช้านี้ปรับตัวลงในทิศทางเดียวกับตลาดหุ้นในภูมิภาคเอเชียที่เช้านี้ต่างติดลบกัน จากแรงกดดันสงครามการค้าระหว่างสหรัฐฯ และจีน หากไม่ได้ข้อยุติเจรจาการค้าก็อาจทำให้สหรัฐฯปรับขึ้นภาษีนำเข้าสินค้าจีนในวันที่ 15 ธ.ค.นี้
นอกจากนี้สหรัฐฯ จะออกกฏหมายใหม่ที่ให้การสนับสนุนกลุ่มผู้ประท้วงในฮ่องกง ซึ่งเป็นประเด็นที่สร้างความตึงเครียดให้นักลงทุน เพราะวิตกจะกระทบต่อความคาดหวังการเจรจาการค้าสหรัฐฯ-จีน
ด้านราคาน้ำมันที่ปรับตัวลงแรงเมื่อวานนี้ เป็นผลจากที่รัสเซียไม่อยากจะลดกำลังการผลิตน้ำมันมากไปกว่าปัจจุบัน ดังนั้นวันนี้หุ้นในกลุ่มพลังงานอาจได้รับแรงกดดัน
ส่วนบ้านเราวันนี้ให้ติดตามศาลรัฐธรรมนูญนัดฟังคำวินิจฉัยคดีที่คณะกรรมการการเลือกตั้ง (กกต.) ขอให้วินิจฉัยความเป็น ส.ส.ของนายธนาธร จึงรุ่งเรืองกิจ หัวหน้าพรรคอนาคตใหม่ กรณีถือหุ้นสื่อ เพราะจะมีผลต่อสถานะของพรรคอนาคตใหม่
พร้อมให้แนวรับ 1,600-1,580 จุด ส่วนแนวต้าน 1,620 จุด